**JAVNE PRIREDITVE NA PROSTEM Z UPORABO ZVOČNIH NAPRAV**

Hrup v času javne prireditve zaradi uporabe zvočnih naprav na prostem obravnava predpis **Uredba o načinu uporabe zvočnih naprav, ki na shodih in prireditvah povzročajo hrup** (Ur. l. RS, št. 118/05) in s katero se dovoljuje preseganje mejnih vrednosti kazalcev hrupa, **ne dovoljuje pa se preseganje kritičnih vrednosti**.

**Javna prireditev** je vsako organizirano zbiranje oseb zaradi izvajanja kulturne, športne, zabavne, izobraževalne, verske ali druge aktivnosti tako, da je udeležba brezpogojno ali pod določenimi pogoji dovoljena vsakomur.

**Hrup** je vsak zvok, ki v naravnem in življenjskem okolju vzbuja nemir, moti človeka in škoduje njegovemu zdravju ali počutju ter škodljivo vpliva na okolje.

**Obremenjenost okolja s hrupom predstavlja v vseh razvitih državah pomembno okoljsko breme, ki ga povzročajo najrazličnejši viri: cestni, železniški in letalski promet, industrijski viri hrupa, hrup obrtne in gostinske dejavnosti ter različne človekove dejavnosti v prostem času kot so zabavne in športne prireditve.**

**Vir hrupa** je objekt ali naprava, katerega uporaba ali obratovanje povzroča v okolju stalen ali občasen hrup. Prav tako je **vir hrupa tudi javna prireditev**, javni shod in vsaka uporaba zvočnih ali drugih naprav, ki povzročajo hrup, če se odvija na javnem kraju, na prostem ali v objektu, ki za takšne dejavnosti sicer ni namenjen.

V skladu z navedeno uredbo je organizator javne prireditve dolžan pridobiti

**upravno dovoljenje za uporabo zvočnih naprav na prostem**.

Na podlagi Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE in 158/20) in 18. člena Odloka o ustanovitvi Skupne občinske uprave Maribor (Medobčinski uradni vestnik, št. 21/19) je

za izdajo **Potrdila** o prijavi zvočnih naprav in **Dovoljenja** za začasno čezmerno obremenitev okolja s hrupom **pristojna** **Skupna občinska uprava Maribor, Skupna služba varstva okolja** (v nadaljevanju **SSVO**):

1. **Dovoljenje za začasno čezmerno obremenitev okolja s hrupom izda organ, kadar gre za:**

* večjo javno prireditev na prostem ob uporabi večjega števila zvočnikov, katerih skupna nazivna moč vseh zvočnikov presega 1000 W,
* javno prireditev na prostem ob uporabi zvočnih naprav v večernem in nočnem času (od 18.00 ure do 06.00 ure naslednjega dne),
* javno prireditev na prostem ob uporabi zvočnih naprav, ki traja več kot 8 ur.

V **vlogi za začasno ali občasno čezmerno obremenitev okolja s hrupom** je potrebno navesti naslednje **OBVEZNE podatke**:

* odgovorno osebo organizatorje prireditve,
* kraj prireditve,
* čas poteka prireditve,
* čas začetka in konca uporabe zvočnih naprav,
* vrsto in število zvočnih naprav, število zvočnikov posamezne zvočne naprave,
* mesto namestitve zvočnih naprav.
* ***Dovoljenje na podlagi 6. člena uredbe (postopek A):***

Dovoljenje za začasno in občasno čezmerno obremenitev okolja s hrupom lahko pristojni občinski organ izda na podlagi 6. člena uredbe in na podlagi vloge, ki, **vključno z obveznimi podatki, vsebuje tudi** **Poročilo o emisiji hrupa v okolje** iz katerega morajo biti razvidni (7. člen uredbe):

* opis in shema nastavitve zvočne naprave na obratovalno električno moč,
* način pritrditve opisa in sheme iz prejšnje alineje na zvočno napravo in
* mesto namestitve posameznega zvočnika ter višino njegove namestitve glede na površino prostora, kjer poteka prireditev, in smeri glavnih osi zvočnikov.

K vlogi je potrebno priložiti še  **potrdilo o plačilu upravne takse** ali ustrezno dokazilo o njeni oprostitvi.

* ***Dovoljenje na podlagi 8. člena uredbe (postopek B):***

Ne glede na zgoraj navedeno, lahko pristojni občinski organ v skladu z 8. členom uredbe izda dovoljenje za začasno čezmerno obremenitev okolja s hrupom organizatorju prireditve na podlagi vloge, kateri je, namesto poročila o emisiji hrupa v okolje, **priložena dokumentacija o nazivni električni moči in številu zvočnih naprav, ter načrt prireditvenega prostora in njegove neposredne okolice,** če je iz priložene dokumentacije razvidno, da:

* razdalja od zvočnikov do najbližjih stavb z varovanimi prostori ni manjša od razdalje, ki je za nazivno električno moč določena v Prilogi 2, ki je sestavni del uredbe, in
* število vseh zvočnikov ni večje od šest.

K vlogi je potrebno priložiti še **potrdilo o plačilu upravne takse** ali ustrezno dokazilo o njeni oprostitvi.

Dovoljenje za začasno čezmerno obremenitev okolja s hrupom izda pristojni organu mestne uprave, **če je vloga vložena pri pristojnem občinskem organu**

**vsaj 30 dni pred začetkom prireditve.**

**2. Vloga za prijavo uporabe zvočnih naprav na shodih in prireditvah**

Zvočne naprave se lahko uporabljajo na prireditvi brez dovoljenja, če je njihova uporaba skladna z 12. členom uredbe. Vlogi o prijavi uporabe zvočni naprav je treba priložiti naslednje **OBVEZNE podatke** (14. člen):

* odgovorno osebo organizatorja shoda ali prireditve,
* kraj shoda ali prireditve,
* čas poteka shoda ali prireditve,
* čas začetka in konca uporabe zvočnih naprav,
* vrsto in število zvočnih naprav, število zvočnikov posamezne zvočne naprave in
* mesto namestitve zvočnih naprav.

K vlogi je potrebno priložiti še **potrdilo o plačilu upravne takse** ali ustrezno dokazilo o njeni oprostitvi.

Uporabo zvočnih naprav je potrebno prijaviti pristojnemu organu mestne uprave

**najmanj 7 dni pred prireditvijo ali shodom.**

Vlogo z vsemi prilogami se lahko pošlje na naslov: [mestna.obcina@maribor.si](mailto:mestna.obcina@maribor.si)  ali se v času uradnih ur vloži v vložišču na sedežu Mestne občine Maribor, Ulica heroja Staneta 1, Maribor.

Za več informacij smo vam na voljo na tel. št. naše službe:

* **02/220 1 474** (Saša Bricman Rantuša) **ali 02/220 1 445** (tajništvo SSVO)ali nam pišete po elektronski pošti na naslov: [sasa.bricmanrantusa@maribor.si](mailto:sasa.bricmanrantusa@maribor.si) ali [info.okolje@maribor.si](mailto:info.okolje@maribor.si)

Vse podatke pa najdete tudi na naši spletni strani [www.maribor.si/okolje](http://www.maribor.si/okolje) pod rubriko **HRUP**, lahko pa nas **(po obvezni predhodni najavi)** obiščete na naslovu: Ulica heroja Tomšiča 2, Maribor.